De danske politikere går nu i gang med at beslutte, hvilket kampfly der om få år skal erstatte det aldrende F16-fly. Det står klart efter at regeringen og de borgerlige partier i dag er blevet enige om at genstarte den kampflykonkurrence, som VK-regeringen satte på pause i 2010 på grund af krisen.

Det bekræfter Forsvarsministeriet overfor DR Nyheder.

Samtidig står det klart, at den fælleseuropæiske flyproducent Eurofighter igen træder ind i konkurrencen. Eurofighter, der primært er tysk, har ellers tidligere meddelt, at man ikke agtede at være med i konkurrencen, som man anså for at være afgjort på forhånd i amerikansk favør.

Valg træffes senest i 2015

I et brev, som Forsvaret i dag har sendt ud til konkurrenterne, fremgår det, at valget senest skal være truffet i midten af 2015.

Med Eurofighters genindtræden i konkurrencen skal de danske politikere nu vælge mellem fire fly: Svenske Saab Gripen Next Generation, Eurofighter og de to amerikanske fly, Boeings F18 Superhornet og LockheedMartins F35 Joint Strike Fighter.